Spandeer tyd in die natuur - WelstandWelstand
Tuis / Advies / Spandeer tyd in die natuur
In ons daaglikse deurmekaarspul en gejaag van punt A na punt B is stilte nogal skaars. Stilte is eintlik net ʼn tydjie om diep asem te haal en vrede en rustigheid te ervaar.
Ons word so gedryf deur tyd en afsprake dat ons somtyds net vergeet om stil te raak. Nie almal het die luukse om na werk ʼn entjie in die natuur te gaan stap en in stilte weer vrede en kalmte te ervaar nie.
Party verkies om vir ʼn naweek na ʼn toevlugsoord te gaan, maar vir ander is ʼn wandeling deur die botaniese tuin, ʼn paadjie teen die berg of net ʼn wandeling langs die see reeds meer as genoeg. Dit is vir hulle genoeg om so rustig te raak.
Maak tyd en skep ʼn spesiale hoekie in jou tuin waar jy net kan sit en luister na die geluid van water en voëls, ʼn plekkie waar die res van die huismense weet om jou nie te pla nie. Dit is meer as genoeg om jou gemoed tot kalmte te dwing.
ʼn Nuwe studie het bevestig dat dit groot fisieke en emosionele voordele inhou om tyd in die natuur te spandeer.
Daar is bevind dat samelewings waar groter blootstelling aan groen ruimtes voorkom beter algehele gesondheid rapporteer, aldus data wat ingewin is onder meer as 290 miljoen mense. Volgens die navorsers het hulle bevind dat tyd wat in die natuur deurgebring word sonder twyfel daartoe bydra om ons gesonder te laat voel.
Die data is verkry uit 140 voormalige studies wat in 20 verskillende lande uitgevoer is, waaronder die Verenigde Koninkryk, Amerika, Spanje, Frankryk, Duitsland, Australië en Japan. Groen ruimtes is gedefinieer as oop, onontwikkelde grond waar natuurlike plantegroei voorkom, sowel as stedelike groen areas soos parke en groen strate. Daar is navorsing gedoen oor hoe die gesondheid van mense met min of geen toegang tot groen areas verskil van dié wat wel blootstelling ervaar.
Hulle het bevind dat dit bygedra het tot verlaagde risiko vir tipe 2-diabetes, kardiovaskulêre siektes, premature geboortes, terwyl dit tot beter slaap gelei het en ʼn verlaging in bloeddruk, hartklop en stres veroorsaak het. Baie interessant was die bevinding dat dit bygedra het tot verlaagde vlakke van speekselkortisol – ʼn fisiologiese aanduier van stres.
Die bevindings is besonder belangrik indien in ag geneem word dat daar wêreldwyd jaarliks miljoene werkdae verlore gaan weens stres, depressie en angs. In die Verenigde Koninkryk word geraam dat soveel as 1,7 miljoen werkdae jaarliks as gevolg van hierdie faktore verlore gaan.
In Japan neem “woudbaai” (forest bathing) in gewildheid toe ─ dit behels dat mense tyd in ʼn woud spandeer deur bloot daar te sit, te lê, of net in die woud rond te wandel. Die resultate wys dat dit waarskynlik die roete is om te volg.
Dit is egter nog nie duidelik wat presies die verband tussen groen ruimtes en goeie gesondheid is nie. Dit kan moontlik toegeskryf word aan fisieke aktiwiteit en sosialisering wat in groen ruimtes plaasvind. Navorsing in Japan dui daarop dat dit moontlik verband kan hou met organiese stowwe met antibakteriese eienskappe wat deur bome vrygestel word.
Volgens die navorsers is ons geneig om onmiddellik medikasie te neem wanneer ons nie goed voel nie. Blootstelling aan ʼn omgewing wat gesondheid bevoordeel, word egter toenemend as ʼn beter alternatief beskou. Dit is nodig om daagliks net ʼn bietjie weg te kom uit beboude gebiede en in die natuur te gaan stap en so ontslae te raak van ʼn opgewende gemoed na ʼn dag se werk.
So, waarvoor wag jy as die stres van die dag te veel raak? Kies ʼn boomryke omgewing en gaan vir ʼn wandeling of werk aan daardie spesiale hoekie in jou tuin.